Hafan>Busnes y Cynulliad>Cyfarfod Llawn>Beth yw'r Cyfarfod Llawn?>Y Siambr
Bydd swyddogion y Cynulliad yn eistedd yn y Siambr hefyd. Bydd clercod yn eistedd ar y chwith ac ar y dde i'r cadeirydd er mwyn cynnig cyngor ynglŷn â gweithdrefnau a chadw rhestr o'r rheini sydd wedi gofyn i gael siarad am eitemau busnes. Maent hefyd yn gyfrifol am amseru siaradwyr unigol, am weithio'r system bleidleisio electronig ac am gofnodi canlyniad unrhyw bleidlais. Bydd y rheini sy'n paratoi Cofnod y Trafodion – cofnod gair am air ysgrifenedig swyddogol y Cyfarfod Llawn - yn aml yn eistedd y tu ôl i'r cadeirydd ac yn cadw nodiadau drwy'r cyfarfod. Y tu ôl i'r sgriniau gwydr yn y Siambr, bydd y cyfieithwyr ar y pryd a'r peirianwyr yn eistedd. Bydd tywyswyr yn bresennol yn y Siambr hefyd i drosglwyddo negeseuon yn ôl ac ymlaen i Aelodau'r Cynulliad.
Bydd trafodion y Siambr yn cael eu darlledu'n fyw ar senedd.tv. Mae archif Cyfarfodydd Llawn blaenorol ar gael ar senedd.tv hefyd os na allwch chi ddilyn y trafodion yn fyw. Yn ogystal â gwylio senedd.tv, gallwch hefyd ddilyn trafodion y Siambr drwy edrych ar ddogfen a elwir yn Bleidleisiau a Thrafodion. Bydd hon yn cael ei rhoi ar y rhyngrwyd cyn gynted ag sy'n bosib ar ôl y Cyfarfod Llawn ac ynddi, rhestrir yr holl eitemau busnes a drafodwyd yn y cyfarfod, beth oedd penderfyniadau'r Cynulliad, a chanlyniadau unrhyw bleidleisiau. Bydd crynodeb manwl o'r pleidleisiau yn cael ei gyhoeddi hefyd cyn gynted ag sy'n bosib ar ôl pob Cyfarfod Llawn. Bydd hwn yn rhestru pob eitem y gofynnwyd i'r Cynulliad bleidleisio arni ac yn nodi enw pob Aelod a sut y pleidleisiodd yr Aelod hwnnw.